C 132/58
HU
Az Európai Unió Hivatalos Lapja
2023.4.14.
2022. október 5., szerda
T.
mivel az erdőirtás, a nagyarányú földszerzés és a természeti erőforrások – többek között szervezett bűnözői csoportok általi – túlzott kiaknázása és kitermelése jelentős hatással van a folyók és tavak vízszintjére, megváltoztatja a vízkörforgást, és hozzájárul a folyók és tavak kiszáradásához, valamint a kiaknázott területek szennyezéséhez;
U.
mivel az édesvízi ökoszisztémák – jóllehet a Föld felszínének kevesebb mint 1 %-át borítják – az összes faj 10 %-ának adnak otthont, és törékeny biológiai sokféleséggel rendelkeznek; mivel a világ édesvízkészletének mintegy 70 %-át a mezőgazdaság hasznosítja, a fennmaradó rész pedig az ipari felhasználás (főként az élelmiszer-, a textil- és az energiaipar, a vegyipar, a gyógyszeripar és a bányászat), valamint a háztartási felhasználás (többek között az emberi fogyasztás) között oszlik meg (az előbbi 19 %-ot, az utóbbi 11 %-ot tesz ki);
V.
mivel az egészséges ökoszisztémák lehetővé teszik a vízmennyiség növelését és a vízminőség javítását, és egyúttal megerősítik az éghajlatváltozással szembeni rezilienciát is;
W. mivel a mezőgazdaság a világ édesvízkészleteinek legnagyobb fogyasztója; mivel a világ szántóterületeinek egyharmadát az állatállomány takarmányozására használják; mivel a FAO „The State of Food and Agriculture – Overcoming water challenges in agriculture” (Az élelmezés és a mezőgazdaság helyzete – A vízügyi kihívások leküzdése a mezőgazdaságban) című 2020.
évi jelentése szerint az élelmiszer-termelékenység és a vidéki jövedelmek jelentős mértékben növelhetők új öntözőrendszerekbe való beruházásokkal vagy a meglévők átalakításával és korszerűsítésével, és ezt jobb vízgazdálkodási gyakorlatokkal, többek között jobb mezőgazdasági gyakorlatokkal kell ötvözni; mivel a nagyarányú földszerzés negatív hatással van a víz rendelkezésre állására és minőségére, megfosztja a helyi közösségeket a vízforrásoktól, és sérti a biztonságos ivóvízhez való emberi jogukat; X.
mivel az energiaágazat világszerte jelenleg a vízkivételek 10 %-áért felel, és a becslések szerint 2040-re az energiaágazat vízfogyasztása körülbelül 60 %-kal fog nőni;
Y.
mivel egyes tisztességtelen és sok esetben illegális nyersanyag-kitermelő iparágak jelentős hatással vannak a felszíni vagy felszín alatti vízkészletekre, valamint hozzájárulnak a gleccserek, az erdők, a vizes élőhelyek és a folyók, továbbá az emberi fogyasztás szempontjából létfontosságú egyéb vízforrások szennyezéséhez és elpusztításához;
Z.
mivel a textilipar a világ egyik leginkább vízigényes ágazata, és a ruházatot és a textilt a világ leginkább vízhiányos régióiban állítják elő; mivel ez az iparág a világ második legszennyezőbb ágazatának minősül, és e szennyezés nagy része a víztestekbe kerül; mivel az Európai Bizottság 2022 első negyedévében tervezi a fenntartható uniós textilstratégia elfogadását, amelynek célja, hogy segítse az Uniót a tartósabb, újrafelhasználható, javítható, újrahasznosítható és energiahatékonyabb textiltermékekre törekvő körforgásos gazdaság felé való elmozdulásban;
AA.
mivel a növekvő vízigény a készletek túlzott kiaknázásához vezet, és a vízhiány miatt a vízforrások vita tárgyát képezik; mivel az ENSZ szerint a világon mintegy 300 olyan terület van, ahol 2025-re vízzel kapcsolatos konfliktus várható; AB.
mivel a vízkészletek megőrzése támadásoknak van kitéve, és mivel a víz minőségének károsítását számos országban bűncselekménynek minősítették; mivel az elmúlt években egyre több támadás érte a környezetvédőket és a vízvédőket, többek között gyilkosság, emberrablás, kínzás, nemi alapú erőszak, fenyegetés, zaklatás, megfélemlítés, rágalomkampány, kriminalizálás, bírósági zaklatás, kényszerkilakoltatás és a lakhelyelhagyásra kényszerítés áldozataivá váltak, és mivel sürgősen proaktív támogatásra szorulnak, és meg kell védeni életüket és biztonságukat; mivel a gondolatszabadságért járó Szaharov-díj utolsó fordulóba került több jelöltje is támadásoknak van kitéve a víz és a közös javak védelmében betöltött szerepe miatt; mivel a Guapinol folyó vizének védelmezői szabadon bocsátásuk előtt több mint két évig börtönben voltak; mivel Lolita Chávez négy éve száműzetésben van amiatt, hogy a guatemalai Iximulew mozgalomban területet próbált védeni a vízerőmű-vállalatok tevékenységével szemben; mivel Berta Cácerest 2016-ban meggyilkolták a Blanco és a Gualcarque folyók védelme miatt, és mivel a bűncselekmény felbujtóit még nem ítélték el; AC. mivel a Global Witness szerint a 2015 és 2019 között meggyilkolt föld- és környezetvédők több mint egyharmada őslakos közösségekhez tartozott, amelyek föld- és vízgazdálkodási készségei kulcsfontosságúak az éghajlati válság és a biológiai sokféleség csökkenése elleni küzdelemben; AD. mivel a vízhez való hozzáférés megtagadását és a vízinfrastruktúra lerombolását a megszálló erők alapvető taktikaként használták fel a megszállt területek bekebelezésére és az emberek földjeikről való elűzésére;